**Pentru tine**

*M Horlaci*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pentru tine

Mi-am înecat amaru'-ntr-un suspin,

Poemul meu e-un înger în amurg,

Cu-nversunare versurile curg,

La umbra lor, iubito, mă închin

Și ți-am aprins deodată o scânteie

În mintea ta curată de femeie.

Tu mă privești cu-aceeași gingășie

Și-mi răspunzi prin felul tău de-a fi

La revărsarea zorilor de zi

Te-ai întrupat, iubito,-n poezie

Și mi-ai aprins în minte o scânteie

Prin chipul tău angelic de femeie.

Am fost și sunt un înger pentru tine,

Tu, pentru mine-scopul de-a trăi,

M-ai învățat în viață a iubi,

Cum să aleg cărările Divine.

Iar tu, iubirea-n suflet mi-ai sădit

Chiar dacă sunt poetul neiubit.

Dar scriu, iubito, versuri pentru tine...

M Horlaci